section_heading: Životopis
paragraph_text: Petrucci počinje svirati gitaru s osam godina kada je primijetio da njegova sestra, koja je u to vrijeme svirala orgulje, može ostajati duže budna kako bi vježbala sviranje. Ubrzo nakon toga je prestao jer mu plan nije uspio, ali je s dvanaest godina ponovno počeo svirati. Tada ga prijatelj Kevin Moore, koji će kasnije postati prvi klavijaturist Dream Theatera, poziva u svoj sastav. Uglavnom je samouk gitarist koji je svoju vještinu razvijao pod velikim utjecajem svojih idola. Neki od njih su bili Steve Morse, Steve Howe, Steve Vai, Stevie Ray Vaughan, Al Di Meola, Alex Lifeson i Allan Holdsworth. Ubrzo je shvatio da je glazba njegova strast te je od tog trenutka vježbao sviranje najmanje šest sati dnevno, kako bi mogao dalje napredovati kao glazbenik.